PALAMÓS ACULL, UN ANY MÉS, LA INTERNATIONAL VILA DE PALAMÓS OPTIMIST TROPHY\nDel 13 al 17 de Febrer tindrà lloc a Palamós una nova competició de Vela, la International Vila de Palamós OptimistTrophy que aquest 2019 celebra la seva 30ena edició i la 14ena edició de la Nationat Cup. La International Vila de Palamós OptimistTrophy està inclosa en el circuit OptimistExcellence Cup que organitza la Asociación Española de la Clase Internacional Optimist(AECIO) i de la que en forma part el Club Nàutic Costa brava i Vela Palamós\nAquest any s’han completat enguany les 550 inscripcions disponibles abans d’acabar el mes de gener, degut al gran nombre de interessats. Les inscripcions provenen de gairebé una trentena de països d’arreu del món.\nAquesta regata omplirà de blanc, un cop més, la badia de Palamós, la qual està organitzada pel Club de Vela Palamós, la Federació Catalana de Vela i la Real Federación Española de Vela. Els equips participants faran el registre a la regata dijous 14, i la regata tindrà lloc entre divendres i diumenge, quan es podrà observar des de la badia de Palamós.\nMés informació a: http://www.palamosoptimisttrophy.org\nATURADA TEMPORAL DE LES BARQUES DE PESCA PEL PLA DE GESTIÓ DE LA GAMBA\nLes barques de Palamós incloses en el Pla de Gestió de la Gamba van iniciar, el passat 5 de gener, un període de veda biològica temporal de la flota d’arrossegament, que les mantindrà amarrades al port al llarg de dos mesos com a mesura per afavorir i garantir la regeneració dels caladors i la sostenibilitat de la pesquera.\nEl proper dia 2 de febrer, s’hi afegiran la resta de les barques d’arrossegament de Palamós, les quals faran una aturada de 30 dies. El període de veda serà seguida i, per tant, la flota de la gamba tornarà a feinejar el proper dia 6 de març.\nAquesta aturada modifica el calendari regular d’activitats de l’Espai del Peix, que s’adapta a la disponibilitat de peix a la subhasta de la llotja palamosina. Durant aquestes quatre setmanes, no s’oferiran visites guiades a la llotja ni tallers de cuina. Els show-cookings també modificaran les seves propostes gastronòmiques, que se centraran exclusivament en peix procedent de les flotes d’encerclament (peix blau) i artesanal.\nL’aturada neix del convenciment dels pescadors locals de la necessitat de canviar l’estratègia d’explotació dels recursos per assegurar la supervivència de la indústria pesquera a llarg termini. Aquesta iniciativa se suma a la llista de mesures que s’han pres des de la Confraria de Pescadors de Palamós, com ara la veda de la flota d’encerclament, el Pla de Gestió de la Gamba, la implementació de la Marca de Garantía de la Gamba de Palamós, la reducció del número d’unitats de pesca – durant el 2014 s’han desballestat 5 barques – o el canvi de portes de les barques d’arrossegament, en fase experimental.\nDavant els reptes del futur de la pesca del nostre port, la Confraria de Pescadors de Palamós es manté al costat dels seus confrares, representant els seus interessos a tots els nivells i procurant que aquest ofici antiquíssim pugui continuar desenvolupant-se en les millors condicions, i garanteixi una retribució justa als esforços diaris dels nostres pescadors.\nMés informació a: http://espaidelpeix.org/ca/\n1a SETMANA SOLIDÀRIA ORGANITZADA PER LA NOVA ONGD PALAMOSINA “JUNTS X ELLS”\nL’ONGD Palamosina “Junts x ells” organitza la 1ª setmana solidària a Palamós, i ho fa en forma de “Festival solidari”. Una setmana amb exposició, xerrades, activitats esportives a banda de les actuacions de David El Mag i del grup d’havaneres Port Vell. Tot plegat per donar a conèixer la nova ONGD “Junts x ells” i els seus projectes solidaris en l’àmbit sociosanitari encaminats a ajudar a la petita població de Safim, a Guinea Bissau, el setè país menys desenvolupat de la Terra.\nEl festival solidari s’inclou en el programa de la 1a setmana solidària a Palamós organitzada per una nova ONGD palamosina : “Junts x ells”.\nFestival solidari de màgia amb David El Mag\nDia i hora: dissabte 2 de febrer a les 11:45h\nDissabte tenim una proposta solidària variada. Un festival solidari que comença amb una Gala de màgia a càrrec de David El Mag, a les 11:45h a La Gorga, amb entrades al preu de 5 euros.\nFestival solidari. Havaneres i cremat amb el Grup Port Vell\nDia i hora: dissabte 2 de febrer a les 18:30h\nTot seguit, a la tarda, el Festival continua amb les Havaneres i cremat del grup Port Vell, a les 18:30 h al Teatre la Gorga. Les entrades seran a 7 euros.\nMarxa senderista solidària a Cala Estreta\nDia i hora: diumenge 3 de febrer, sortida a les 09:30h\nLloc: sortida de la plaça de Mossèn Gumersind\nDesprés del Festival solidari de dissabte, per diumenge, el programa solidari ens proposa una marxa senderista d’11 km, amb sortida a les 09:30h de la plaça Mn. Gumersind de Sant Joan fins a Cala Estreta, on s’esmorzarà, abans de fer el camí de tornada, passant per la platja del Castell i cala S’Alguer. Les inscripcions es faran abans de la sortida, el preu és de 8 euros i inclou l’assegurança obligatòria. A l’arribada, de nou a la plaça de Mn. Gumersind, hi haurà un food truck i servei de bar, un sorteig de regals i un taller de Kizomba.\nEls diners recaptats es destinen al projecte de l’ONGD “Junts x ells” a Guinea Bissau.\nLes entrades pel Festival solidari les podeu comprar al web www.lagorga.cat\nMés informació a: https://lagorga.cat/espectacle/224\nEl Departament de Cooperació i Solidaritat de l’Ajuntament de Palamós treballa per impulsar i donar suport a PALAMÓS SOLIDARI, és un grup d’ONGs que forma la Taula Municipal de Cooperació i Solidaritat de Palamós i Sant Joan. Un òrgan de participació ciutadana que té com a objectiu principal facilitar, promoure i donar suport a les actuacions i els projectes relacionats directa o indirectament amb la solidaritat i la cooperació, així com difondre aquests valors entre els ciutadans i ciutadanes de Palamós i Sant Joan. En especial vetlla per la transparència i la qualitat de les actuacions que en aquesta matèria es facin al municipi.\nNOU ÈXIT DE LA FIRA NADALENCA DE PALAMÓS\nLa 42a edició de la tradicional Fira Nadalenca de Palamós ha aconseguit un nou èxit de participació, concentrant centenars de persones que diumenge, 16 de desembre, van poder visitar i recórrer les diverses parades d’aquesta activitat solidària que té lloc en el carrer Major i la plaça de la Vila.\nLa Fira Nadalenca, que es va realitzar de les 10 a les 14 h, va posar a la venda a preus molt populars diferents articles nadalencs elaborats pels alumnes de les escoles del municipi i membres de les entitats col•laboradores. També va incloure el sorteig d’obres d’art donades per pintors, fotògrafs i ceramistes de la comarca, així com de la vànova solidària que un any més han elaborat desinteressadament i de manera totalment artesanal diverses persones de Palamós mitjançant la tècnica del pachwork. Precisament aquests sortejos programats a darrera hora varen ser els únics actes de la Fira que es van haver de reubicar, en aquest cas al vestíbul de l’Ajuntament, a causa de la pluja que va caure a partir de les 13 h.\nLa Fira Nadalenca de Palamós va aconseguir ahir mitjançant la venda de tots aquests productes i activitats, així com de l’aportació dels socis de l’entitat local Front al Mar (2.500 €) un global de 8.272,01 €.\nLa recaptació íntegra de diners resultant de totes aquestes activitats escèniques, juntament amb la realització de la tradicional Fira de productes nadalencs del diumenge dia 16 de desembre al carrer Major, l’Associació Fira Nadalenca de Palamós i el grup Els Cosinets la destinaran enguany a dos projectes d’ajut a persones amb discapacitats psíquiques del Baix Empordà. Concretament es tracta de l’Ampa de l’escola ELS ÀNGELS i l’Associació POTS\nPALAMÓS ACOLLIRÀ L’ANY 2019 UNA NOVA MARXA CICLOTURISTA\nPalamós serà el punt de sortida i arribada d’una prova cicloturista organitzada pel Club Ciclista Palafrugell i que comptarà amb tres recorreguts orientats als diferents nivells i reptes de cada participant. Aquesta activitat esportiva tindrà lloc el dia 5 de maig amb l’objectiu d’homenatjar el destacat ciclista català David de la Cruz, que també hi participarà, i de donar a conèixer l’entorn i el paisatge de la comarca a tots aquells amants al ciclisme, destacant la Costa Brava com a espai idoni per a la pràctica d’aquest esport. El corredor del Team Sky David de la Cruz és natural de Sabadell encara que manté un estret arrelament amb la Costa Brava, lloc d’entrenament habitual per a les seves grans fites i on ha viscut els darrers anys.\nAquesta activitat esportiva és orientada a un perfil cicloturista que comprèn un ampli ventall d’edats i aficionats al món del ciclisme d’oci, masculí i femení. La sortida i arribada de la prova serà al passeig del Mar de Palamós i s’inclouran tres recorreguts orientats als diferents nivells i reptes de cada participant: un primer de 119 quilòmetres; un segon de 167 quilòmetres i la prova de gran fons de 219 quilòmetres.\nNOVA TEMPORADA D’ESPECTACLES AL TEATRE LA GORGA\nEl Teatre La Gorga de Palamós ha presentat la programació del primer trimestre de 2019 que obrirà la campanya escènica de l’any i que inclou una àmplia varietat d’espectacles teatrals, musicals, infantils, cinema o dansa.\nLa programació del primer trimestre al Teatre La Gorga de Palamós inclou, entre altres, l’espectacle “Immortal”, amb l’actor Bruno Oro. Una comèdia dramàtica futurista, que es representarà el dissabte 26 de gener, on aquest reconegut actor català es desdobla en multitud de personatges que gaudiran, patiran o s’enfrontaran a la immortalitat.\nEl diumenge 3 de febrer es destaca el “Black Music per a menuts” de la Companyia Pels més menuts. Es tracta d’un concert recomanat per a infants de 0 a 5 anys amb un repertori de peces musicals que fan un viatge per la història de la música negra, des de les cançons espirituals al funk.\nEn l’apartat de cinema el dia 17 de març es projectarà la pel•lícula infantil Grúfal, nominada a l’Òscar a la millor pel•lícula d’animació.\nLa programació teatral del mes de març, també inclourà la representació de l’espectacle Othello, de la companyia Les Antonietes, que revisa Shakespeare per parlar de les “fake news” i que es representarà a La Gorga el dissabte dia 23.\nA banda de la programació del primer trimestre de 2019 també es destaca 6è Concert de Benvinguda a la Primavera del grup Fusions Grup Vocal, Coral Xàntica (Girona) i Cor Turull (Barcelona); la triple estrena de les coreografies de Cobosmika SEEDS; el Festival solidari de dansa; l’estrena de l’obra 6:66 de Gespa Teatre; o bé la XXIV Mostra de Corals de les escoles de Palamós.\nEl Teatre La Gorga ofereix al públic la possibilitat d’adquirir anticipadament les entrades dels espectacles programats en aquest primer trimestre, mitjançant el portal web www.lagorga.cat accedint en línia a la informació de l’espectacle i a la compra dels tiquets.\nEL PORT DE PALAMÓS TANCA UNA TEMPORADA DE CREUERS DE RÉCORD\nEl port de Palamós ha tancat aquest mes de novembre una temporada de creuers històrica amb 46 escales i 46.000 passatgers, registrant per segona temporada consecutiva nous rècords en escales i passatgers.\nComparativament, aquest 2018 les escales han incrementat un 9% i els passatgers un 7%, respecte a la temporada passada. Amb aquests resultats, Palamós consolida una quarantena d’escales per any i s’apropa per primer cop als cinquanta mil passatgers.\nEls mesos amb major afluència de passatgers han estat octubre amb 9.208 passatgers, seguit del mes de maig amb 7.859, unes xifres que destaquen l’augment de turistes de creuer en temporada baixa. Aquest any han visitat Palamós un total de 15 línies de creuer que és el resultat de l’estratègia de diversificació promoguda al port de Palamós. D’aquestes companyies, un 53% han estat de luxe i un 43% de categoria estàndard.\nQuant a nacionalitats la tipologia de turistes ha estat un 69% britànics, un 13% nord-americans, un 5% alemanys, un 3% irlandesos, un 2% australians, un 1% belgues, un 1% canadencs, i un 6% de nacionalitats vàries. Destaca l’augment del turisme britànic en un 19%, respecte a l’any passat, per l’aposta de la companyia Marella Cruises que ha visitat Palamós amb 17 escales de creuer. Un cop més, es refermen els britànics com els que més visiten la Costa Brava.\nPalamós ha rebut cinc escales inaugurals amb els creuers: Aidacara, Marella Dream, Marella Explorer, Seabourn Ovation i Viking Star.\nPel que fa a companyies destaca l’estrena de la companyia nord-americana Viking Cruises. El retorn de la naviliera Pullmantur. Així, com la renovada aposta de la companyia britànica Marella Cruises (abans Thomson Cruises) i la fidelització de la naviliera nord-americana de luxe Seabourn Cruise Lines.\nL’impacte econòmic estimat de l’activitat de creuers a la Costa Brava i la qual si suma el port de Roses, ha estat de 3,8 milions d’euros. Aquest import econòmic s’extreu d’un estudi del sector que estima que cada passatger que desembarca es gastaria una mitjana de 62 euros i cada tripulant que desembarca 23 euros. A més, s’ha de sumar la despesa vinculada al vaixell en concepte de serveis portuaris que és de 6 euros per passatger.\nMILLORAR LA MOBILITAT SOSTENIBLE A PALAMÓS, UN OBJECTIU PER AQUEST 2019\nDimecres 16 de novembre, es va iniciar el procés d’obres per a la construcció d’un nou tram de carril bici a Palamós i en el seu traçat urbà.\nEs tracta concretament del traçat que passa per la vorera del carrer Nàpols, concretament en el seu tram entre el carrer de Santiago Bañeras i l’avinguda de Catalunya.\nSón 162 metres lineals que permeten la unió del carril bici procedent de la zona del Mas Gorgoll i Pont de Ferro, i que connecten amb l’avinguda de Catalunya i el tram de carril bici ja realitzat que passa en paral·lel a la plaça de Josep Sarquella.\nEl projecte té un pressupost de 32.292,13 €, i un termini de realització de dos mesos.\nLa construcció d’aquest nou tram de carril bici és bàsic per l’objectiu de poder unir aquest traçat procedent de Mas Gorgoll amb el passeig del Mar. D’aquesta manera i en una fase posterior és previst poder finalitzar aquesta unió definitiva, amb la construcció del darrer tram que també passa pel carrer Nàpols, concretament en el tram entre el carrer de la Indústria i el passeig del Mar.\nL’any 2016 Palamós ja va estrenar el nou itinerari per a bicicletes que se sumava al que tenia el municipi en l’àmbit de la ronda de l’Est i que connecta el nucli urbà amb la zona de Castell i els municipis de Mont-ras i Palafrugell. Es tractava d’un carril bici amb una longitud total de 2.151 metres, amb un traçat que segueix en paral·lel la riera Aubi en el seu tram més urbà. El recorregut d’aquest vial s’inicia coincidint amb l’enllaç amb la via verda que passa per la zona de la Rutlla Alta, a Sant Joan, i que pel Pla de Torre Mirona prové de l’àmbit de Castell, Mont-ras i Palafrugell.\nDes d’aquest punt, la zona industrial de Sant Joan, el carril bici segueix pel carrer de Rafel Savalls que, mitjançant un pas habilitat sota el pont d’accés de la C-31 al municipi, arriba a la vorera del carrer d’Arnau Sa Bruguera, seguint posteriorment amb un tram de superfície de sauló que passa entre la riera Aubi i la carretera C-31 fins a arribar al pont Eiffel, on travessa el tram de la carretera C-256 per enllaçar amb la zona de Mas Gorgoll.\nPosteriorment segueix en paral·lel a la carretera C-256 fins a arribar davant la piscina coberta mancomunada, límit del terme municipal de Palamós, on ja connecta amb la via verda de Calonge-Sant Antoni. Amb la construcció del nou tram, aquest vial s podrà bifurcar enllaçant ara amb l’avinguda de Catalunya i l’IES Palamós, i en un futur, connectant definitivament amb el passeig del Mar\nPALAMÓS PARTICIPA EN EL FÒRUM GASTRONÒMIC DE GIRONA\nL’Àrea de Promoció Econòmica i Turisme i la Confraria de Pescadors de Palamós participen en el Fòrum Gastronòmic de Girona 2018 que es celebrarà al Palau de Congressos i Palau de Fires de Girona del 18 al 20 de novembre de 2018. L’horari d’obertura serà de les 10 h del matí a les 19 h de la tarda.\nPalamós hi serà present amb un estand de Promoció de la Marca de Garantia Gamba de Palamós per a difondre les empreses que en formen part, els avantatges de formar part de la marca i com ser NOU USUSARI de la Marca. Actualment hi ha 63 empreses formades per a Restaurants, Peixateries i distribuïdors, empreses de transformació, llotja de Peix i Barques d’arrossegament de localitats com Palamós, Palafrugell, Calonge, Platja d’Aro, Corcà i Girona que en formen part. Podeu consultar aquí la GUIA USUARIS DE LA MARCA DE GARANTIA GAMBA DE PALAMÓS .\nL’espai firal del Fòrum és l’aparador ideal de les novetats del sector Enogastronòmic i una extraordinària plataforma comercial. En el Fòrum gastronòmic s’hi poden trobar:\nTallers temàtics amb degustació impartits pels millors cuiners/es, espectacles de cuina en directe, presentacions de productes, Fòrum Vi, Fòrum Dolç, Fòrum Empresa, Premis i Concursos.\nEls millors cuiners, pastissers i especialistes mostraran les seves propostes dolces a les activitats del Fòrum que, com sempre, comptarà amb exclusives sessions de cuina en directe.\nPer més informació sobre el Forum Gastronòmic podeu visitar la web:\nPALAMÓS ÉS SMART – PALAMÓS PRESENTA UN APP DEL MUNICIPI\nL’Ajuntament de Palamós presenta aquesta setmana i de manera definitiva l’aplicació per a mòbils ‘Palamós’ que inclou informació referent a la vila amb l’objectiu de crear una porta única d’accés a la comunicació i serveis del municipi, oferint als usuaris la possibilitat de tenir-la sempre a mà a través dels seus Smartphone. L’app ‘Palamós’ és totalment gratuïta i funcional tant per a mòbils que treballin amb Android com amb iOS. Es pot descarregar a l’App Store i a Google Play.\nLa plataforma forma part del projecte ‘Palamós és Smart’, que a través de l’aplicació ‘Palamós’ pretén millorar la relació entre ciutadans, entitats i el mateix Ajuntament. L’objectiu és crear una porta única d’accés a tota la comunicació i serveis de la ciutat, creant un canal interactiu a través de l’Smartphone del ciutadà.\nA través de l’aplicatiu, els usuaris, tant d’Android com d’iOS, podran consultar amb comoditat i rapidesa tot allò referent a la vila, ja sigui l’actualitat del municipi a través de l’agenda, notícies i avisos municipals, com telèfons d’interès o informació sobre el transport públic, entre altres.\nDes de l’app, els usuaris també podran fer sortides i excursions a través de les rutes i punts d’interès turístics de Palamós, o consultar l’estat de les platges. A més, hi haurà informació referent als aparcaments de la vila durant tot l’any.\nL’app també inclou informació referent als comerços, mercats i serveis i sobre l’hostaleria del municipi, amb la possibilitat de consultar un per un tota l’oferta de restauració i allotjament, com també informació referent a la salut amb el contacte de totes les farmàcies, que permet fins i tot saber quina està de guàrdia; tenir a mà el contacte per trucar directament a l’Hospital de Palamós o al CAP o quins punts DEA hi ha repartits pel municipi.\nA banda de tota aquesta informació, la plataforma també dona a la ciutadania la possibilitat de posar-se en contacte amb l’Ajuntament i les seves àrees mitjançant la “Bústia d’incidències”. L’opció permet enviar a l’Ajuntament de manera ràpida totes aquelles anomalies o irregularitats del municipi o dels seus serveis, indicant el tipus de problema localitzat, una fotografia així com les coordenades GPS per tal que els tècnics municipals puguin resoldre-ho.


Habitacions\tLes habitacions són molt confortables i estan decorades amb elegància i modernitat, equipades amb unitats autoregulables d'aire condicionat . Les nostres tranquil·les habitacions li permetran gaudir d'una relaxant nit tot i trobar-se al centre de la ciutat. Les habitacions estan equipades amb bany complert, assecador de cabells, escriptori de treball, TV amb comandament a distància i satèl·lit, telèfon directe, mini-bar i una caixa forta amb capacitat pel seu ordinador portàtil. Tot l'hotel està dissenyat per proporcionar-li una còmoda estada.\nNavegui pel visor d'imatges...


L'organització assegura que la urbanització incompleix la Llei del sòl\n2 min. Palma 21/12/2017 13:28\n651x366 Les màquines ja han començat a treballar en els terrenys on es vol fer la urbanització. / AGRUPACIÓ DEIÀ Les màquines ja han començat a treballar en els terrenys on es vol fer la urbanització. / AGRUPACIÓ DEIÀ\nEl GOB reclama, per mitjà d'una carta, que les institucions compleixin amb el "seu deure" i revisin els expedients de llicència de la urbanització Petit Deià. L'organització ecologista ha recordat en un comunicat que el Consell, el Govern i la Delegació del Govern espanyol havien de complir la Llei de règim local (la balear i l'estatal), en què s'estableix que "tots els ajuntaments estan obligats a enviar-los, cada mes, una còpia dels acords d'expedients de llicències que han aprovat".\nEl col·lectiu recorda que les obres per construir Petit Deià ja han començat malgrat que la llicència incompleix la Llei del sòl. "Aquesta llicència fou concedida per l'Ajuntament de Deià el 30 de març del 2007. La llicència no va executar-se llavors i ara, arran d'una petició del promotor, s'ha tornat a concedir en els mateixos termes, menystenint la normativa supramunicipal sobrevinguda des de llavors", han explicat en el comunicat.\nTambé insisteixen en el fet que, des de l'organització, ja van demanar a l'Ajuntament que revisàs la llicència, però fins ara no havien obtingut resposta. Tanmateix, recorden que les administracions "encara poden actuar per evitar una realitat coneguda massa sovint: els casos de sentències que acaben donant la raó a la nul·litat de les llicències un cop les edificacions ja s'han construït".


Les ganes d’explorar\n11 Gener, 2021 by monteditorial Leave a Comment\nHas pensat mai en convertir-t’he en un/a explorador/a?\nNo tot és pujar a les muntanyes més concorregudes, encara hi han molts indrets del nostre país per descobrir i… lo important fer conèixer!\nQuins motius et pot portar fer noves excursions?\nLes ganes d’explorar nous llocs i conèixer per un mateix nous indrets… balmes, coves, alguna petita vall, restes arquitectòniques o alguna gorga.\nDe primer l’exploració d’una nova zona no ha de ser el resultat d’una xarxa de senders senyalitzats que cobreixin tot aquest territori sinó un primer avenç per apropar excursionistes interessats en seguir nous camins.\nHi han encara nous territori per descobrir?\nHi tant …n’hi han i moltíssim! la majoria els podem trobar al nostre entorn més proper i que cal fer-n’he difusió per apropar-hi d’altres excursionistes.\nEls i les excursionistes acostumen anar majoritàriament a les zones més populars deixant a banda a la resta del territori. Potenciem l’excursionisme local!\nQui pot fer d’exporador/a?\nTothom, fins i tot tu, excursionista amb la ment inquieta, que sempre estan fullejant mapes i guies per buscar nous territoris\nFer descobrir el territori i el patrimoni és preservar-lo, perquè coneixe’l vol dir respectar-lo i com més se sàpiga més importància agafarà i millor es protegirà.\nCom ho fem a Monteditorial quan descobrim un nou territori?\nEL primer pas és fer un petit estudi del què es coneix d’aquesta zona. Un cop en tenim tota la informació ens hi endinsem i la descobrim a fons. Després la grafiarem en un mapa ( I representarem els camins, indrets i patrimoni de rellevància)… i wala tot apunt per explorar!\nFiled Under: ciclisme, cicloturisme, ecologisme, excursionisme, història i patrimoni, mapes, Medi natural, patrimoni, Relats de muntanya, Rutes excursionistes Tagged With: #bikepacking, aventura, bivac, cartografia, cicloturisme, cultura, excursió, excursionisme, excursionista, excursions, història, mapa, muntanya, natura, Orientacio, senderisme, travessa


L'Alta Ribagorça demana més ajudes directes a l'hostaleria i la restauració per sobreviure al confinament comarcal\nTerrasses buides a Barruera G.L.T.\nBarrueraEn temps de confinament comarcal, on sectors lligats al turisme com la restauració, l'hostaleria o els serveis han de subsistir únicament amb el públic local, tenir un d'aquests negocis a la comarca menys poblada de Catalunya posa les coses encara més difícils. Formada per menys de 4.000 habitants, la població local de l'Alta Ribagorça fa inviable mantenir determinats negocis oberts, a diferència del que passa en altres territoris pirinencs més poblats, on el pas a confinament comarcal ha permès a alguns establiments rebre una mica d'oxigen gràcies a un públic de local que en alguns casos frega els 20.000 habitants.\nLa Ribagorça, de fet, és un dels territoris pirinencs que més està patint les incomoditats d'un confinament que, sovint, no té en compte la realitat de territoris fronterers. El fet que el Pont de Suert o Vilaller exerceixin de centres comercials i de serveis de poblacions aragoneses -que en teoria no poden creuar a Catalunya pel confinament perimetral- o que l'espina dorsal de la comarca, la carretera N230, entri i surti diverses vegades de Catalunya, afegeixen un seguit d'incomoditats als seus veïns, que sovint han de justificar el motiu de desplaçaments quotidians als freqüents controls policials.\nA aquests inconvenients s'hi suma, doncs, aquesta impossibilitat de sectors lligats al turisme de treballar amb visitants de fora de la comarca. En uns dels mesos més forts de la temporada hivernal, amb l'estació de Boí Taüll com a principal atractiu, la feina en bars i restaurants de la Vall de Boí és mínima. El matí d'un dia de febrer d'entre setmana, al bar Plató de Barruera els únics clients que hi esmorzen són els membres de la brigada municipal, algunes veïnes del municipi i un parell de nois vestits d'esquiadors. La Lupe, la cambrera, confirma que si bé el cap de setmana hi ha una mica més de gent, el moviment aquests dies és mínim.\nMés enllà de la demanda de passar de confinament municipal a comarcal, un dels aspectes en què més èmfasi van fer els representants polítics de l'Alta Ribagorça, i d'altres comarques pirinenques, va ser en la necessitat d'allargar les hores d'obertura de bars i restaurants. En zones pròximes a estacions d'esquí, el fet d'haver de tancar a les 15:30h feia molt difícil poder captar als pocs esquiadors que encara podien pujar a pistes, ja que solen dinar més tard per aprofitar al màxim les hores d'esquí. Des del Plató de Barruera admeten que, almenys, aquesta hora de més, tant de dinars com d'esmorzars, ha permès que la gent vagi una mica més relaxada, però poca cosa més.\nEn la mateixa línia s'expressa la Blanca, de Ca Milieta. Amb el restaurant situat al nucli pontarrí de les Bordes, al costat de la intersecció entre la N230 i la N260, per al seu establiment és vital la gent que passa per la comarca, ja sigui en direcció a la Val d'Aran, cap a l'Aragó o bé que visita l'Alta Ribagorça per gaudir dels seus atractius turístics. "Aquí vivim de la gent de Lleida i de Barcelona, i entre que hi ha molt poca gent de pas i que la gent de fora no pot pujar a esquiar, hi ha molt poca feina", lamenta, tot afegint que "a la comarca som quatre i viure només de la gent d'aquí és molt complicat".\nMés ajudes econòmiques\nDavant d'aquesta situació, des de les administracions locals insisteixen que calen més ajudes. L'alcaldessa de la Vall de Boí, Sònia Bruguera, remarca que "el pas a confinament comarcal era una demanda que teníem, perquè som una vall i una comarca petites i amb poca incidència del virus, però la veritat és que s'ha notat poc a l'hostaleria". En aquest sentit, assenyala que "sí que és cert que l'ampliació de la mobilitat i la flexibilitat horària han donat una mica d'aire a l'hostaleria, ja que ara pot venir la gent de la comarca a esquiar, però no deixa de ser només una mica d'oxigen". Per tot plegat, remarca que "calen ajudes directes i fàcils, som una comarca i un municipi eminentment turístics i cal que les ajudes directes per part del govern arribin sí o sí per tal que puguem remuntar l'economia".\nEn el cas de la Vall de Boí, alguns restaurants sí que segueixen oberts, però Bruguera apunta que els hotels han hagut de tancar perquè els és totalment inviable poder treballar només amb públic comarcal. A més, tampoc hi ha prou gent de pas o treballadors desplaçats com per poder mantenir algun allotjament obert, com passa en zones més poblades o concorregudes del Pirineu. Alguns d'ells, doncs, han aprofitat aquests mesos d'inactivitat per fer obres, com en el cas de l'hotel l'Aüt d'Erill la Vall, on l'únic moviment que hi ha aquests dies és de paletes.\nL'hotel l'Aüt d'Erill la Vall aprofita el tancament per fer obres G.L.T.\nPer la seva banda, la presidenta del Consell Comarcal de l'Alta Ribagorça i alcaldessa de Vilaller, Maria José Erta, coincideix amb el fet que "el confinament comarcal ens ha donat una mica d'oxigen, però evidentment no és suficient per garantir la subsistència, de manera que les ajudes per compensar aquestes restriccions haurien de ser majors perquè ara mateix són insuficients". Justament, des del Consell Comarcal, recorda que han posat en marxa un pla de reactivació econòmica per recollir les necessitats que té el teixit productiu de la comarca i mirar de trobar-hi solucions per tal que pugui sortir d'aquesta situació de crisi. "La principal inquietud és la incertesa de saber què passarà", conclou Erta, que insisteix en la necessitat de dotar de prou ajudes aquells sectors que ara mateix més veuen perillar la seva subsistència.\ncoronavirus Covid-19 Alta Ribagorça confinament restauració hostaleria


Barcelona destinarà prop d'un milió d'euros a la promoció de l'atletisme\nPublicat 19/11/2019 11:35:08 +01:00CET\nL'Ajuntament de Barcelona ha presentat aquest dimarts una mesura de cara a la continuïtat del Programa de promoció de l'atletisme a Barcelona --iniciat fa quatre anys-- amb la qual pretenen consolidar les accions vinculades a la pràctica de l'atletisme a la ciutat i en què es destinaran 981.000 euros els cursos 2019-2020 i 2020-2021.\nLa mesura, que s'ha presentat en la comissió de Drets Socials, Cultura i Esports, pretén consolidar la promoció de l'atletisme entre la població escolar, millorar les condicions de pràctica organitzada pels clubs d'atletisme de la ciutat, garantir unes condicions adequades de les instal·lacions esportives atlètiques, i oferir opcions de pràctica en tota la població a través de curses escolars de participació popular.\nEl consistori assegura que treballarà per garantir i impulsar l'ensenyament de l'atletisme, tant en horari lectiu --a través del pla L'Escola fa esport a la ciutat-- com en horari extraescolar --a través del Pla de l'esport--, i en tots dos casos l'Institut Barcelona Esports dotarà de pressupost els programes amb 346.000 euros.\nD'altra banda, estableixen dues quotes anuals de les pistes d'atletisme municipal que beneficiaran els clubs d'atletisme de la ciutat: les anuals d'atletes de clubs fins als 17 anys tindran un cost de 31,81 euros, mentre que la segona quota, per a atletes de 18 a 64 anys, serà de 180,32 euros.\nDins de la convocatòria ordinària de subvencions, durant els dos cursos, es destinaran 300.000 euros a projectes d'atletisme que presentin les entitats, clubs o associacions.\nL'Institut Barcelona Esports invertirà 335.000 a construir una nova zona de llançaments al Complex Esportiu Municipal La Mar Bella, i assumirà les actuacions anuals de manteniment de les pistes municipals, així com la millora o compra de material esportiu inventariable per a la pràctica de l'atletisme.\nAmb la voluntat de continuar potenciant la pràctica d'atletisme, l'Ajuntament de Barcelona millorarà i ampliarà els circuits esportius de la ciutat on poder córrer i organitzarà i donarà suport a les diferents proves i curses atlètiques que anualment es duen a terme a la ciutat.


Detenen un pare per deixar tancades les seues filles durant tres dies a una oficina d'Elx\nDetenen un pare per deixar tancades les seues filles durant tres dies a una oficina d’Elx\nEls fets van tindre lloc el passat diumenge quan la mare de les dos xiquetes va alertar que les seues filles es trobaven tancades en una oficina.\nAgents de la Policia Nacional han detingut a Elx al pare de dos menors a les quals presumptament va deixar tancades i incomunicades durant tres dies en una oficina de la localitat, segons ha informat la Comissaria provincial d’Alacant.\nEls fets van tindre lloc durant la vesprada del passat diumenge quan la mare de les dos xiquetes va alertar que les seues filles es trobaven tancades i incomunicades en una oficina.\nEn el lloc es va personar una patrulla que es va entrevistar amb la mare, qui va manifestar que una amiga havia observat les seues filles demanant auxili a través d’una finestra de l’immoble.\nEls agents van observar en eixe moment les dos menors cridant i demanant auxili per a eixir d’allí. Després d’intentar sense èxit localitzar el pare en repetides ocasions, els agents van accedir a l’edifici d’oficines i a la planta on estaven les menors.\nEls policies palenquejaren la porta i van alliberar les xiquetes i van comprovar que el lloc no reunia les condicions d’habitabilitat, amb les llums foses i sense lavabo, llits, habitacions, cuina o les mínimes condicions higièniques.\nLes xiquetes van manifestar haver estat tancades des del dijous a la nit i que el seu pare acudia únicament al migdia per a portar-los un entrepà i a les nits per a pernoctar. A més tenien els telèfons mòbils sense bateria, un fet que van assegurar del que son pare era conscient.\nDesprés de ser alliberades, les xiquetes van ser entregades a la seua mare, i es va iniciar la cerca del pare que va concloure eixe mateix dia amb la seua detenció, acusat de cometre presumptament un delicte d’abandó de menors. La intervenció va ser duta a terme per agents de la Comissaria de la Policia Nacional d’Elx.


Club Escacs Skorpio Santa Susanna: SENSACIONS " La Primera Sardana " Revista SKORPIO nº 1 gener 2010\nSENSACIONS " La Primera Sardana " Revista SKORPIO nº 1 gener 2010\nGener2.010 “ SKORPIO “ 2ª pagina17\nLA PRIMERA SARDANA\nAnyorança, il.lusió, assignatura pendent o potser tot plegat, la sardana……aquesta dansa única que es fa i es desfà, qui la balla la troba d´allò més natural i qui encara no ho ha fet no sap com se sentirà si algún dia ho fa.\nRecordo que pels anys 40 de vegades anava amb la meva mare a escoltar les sardanes, a Gràcia, a algún altre barri de Barcelona i també a la Costa Brava, com Llançà, Port de la Selva, Cadaqués, etc, cito alguns pobles de la costa perquè és on vaig sentir un impacte emocional quan veia algunes persones, entre elles estrangers, que en sentir la tenora els ulls se´ls omplia de llàgrimes i em contagiaven, no sols perquè la seva música s´aguditza embellint la sardana com a nota destacada , sinó per l’ emoció compartida amb persones que no són de la nostra terra i la senten com nosaltres.\nMalgrat que a la mare li agradava d´escoltar la música , ni a ella ni a cap membre de la meva família els havia vist ballar-la mai, com a tampoc a cap amic. Potser per aquesta raó mai no em vaig atrevir a posar-me en una rotllana, potser per por, respecte als altres, o per fer-ho malament.\nVet-ho aquí que ja tenia ganes de treure´m aquesta espina i fa ben poc a la última Festa Major de Santa Susanna em vaig atrevir i la vaig ballar.\nVosaltres us preguntareu: i què tal va sortir?, doncs bé, una mica a empentes i rodolons, però fixant-me en els que tenia al meu costat i amb l´amabilitat i paciència de dreta i esquerra, crec que m´en vaig sortir. Potser on més dificultat vaig tenir va ser amb els canvis de curts a llargs i en el salt. Potser el més destacat va ser la sensació que vaig sentir.\nAquesta, amb ja 66 anys, ha sigut la primera sardana de la meva vida, i va ser a la plaça de la vil.la de Santa Susanna, un dia de Festa Major.\nÉs ben veritat que voler és poder, benvolguts lectors, els que no ho hàgiu fet us animo a ballar LA PRIMERA SARDANA.\nJ. L. Garriga


» Tendències Digitals per el 2013\nCapitalització al màxim el engagement o relació amb els nostres seguidors i/o clients. Fer dels visitants a les nostres plataformes digitals, (xarxes socials, blocs i/o webs), seguidors i/o clients fidels. D’aquí que pren un especial protagonisme l’optimització del ratis de conversió que ens permetrà entendre de forma quantitativa el comportament dels nostres seguidors i els resultats de les nostres accions.\nEficaç divulgació del contingut a través de tots els canals socials per poder esser consumit a qualsevol lloc. El contingut com la base de tot ja que és el que perdura en tots els canals que fem servir.\nLes Xarxes Socials passen a ser una part important dels plans d’acció de l’estratègia digital. Els reptes estan, ara també, en saber gestionar els suports que s’utilitzen per estar en els Social Media. Molta de la comunicació que arriba per internet al consumidor ho fa cada cop més a través de smartphones i tablets.\nEl paper del Màrqueting en la gestió de l’experiència del consumidor. Una bona experiència, quan visitem una web o un bloc, és d’una gran importància. Qualsevol retard o confusió, la ruptura d’un link o un error de codi costa avui diners i possiblement un futur consumidor. Però el que entenem per experiència va més enllà de l ’usabilitat, no tan sols el que fem, en els espais de la marca, sinó també com ens sentim i el que pensem mentre ho fem és molt rellevant.\nUna bona direcció i gestió de les dades en la presa de decisions. Establir bé els paràmetres a mesurar i una bona gestió de les dades obtingudes esdevé una part bàsica per la presa de decisions.\nLes línies entre l’experiència “online” i l’experiència “offline” poden començar a desdibuixar-se. Això es farà cada cop més evident en l’evolució del retail. La recerca s’ha convertit en un component molt significatiu en cada decisió de compra, en part, degut al protagonisme que estan adquirint els dispositius mòbils. És per això que els recorreguts que porten a la conversió seran més intricats.


Lluís Riera: "Som una corretja de transmissió d'allò que faci el carrer" - Ràdio Olot\nLluís Riera: “Som una corretja de transmissió d'allò que faci el carrer”\nFomentar la participació ciutadana i fer pedagogia per impulsar-la és un dels objectius de la CUP aquests propers quatre anys. El seu candidat, Lluís Riera, també va exposar ahir a l’entrevista a Ràdio Olot que volen replantejar la selecció dels balladors de la faràndula i el model de cultura popular que té la ciutat.\nEl candidat Lluís Riera als estudis de Ràdio Olot (Pau Masó)\nL’organització via assembleària per decidir, gestionar i tirar endavant propostes és i serà la manera de governar de la CUP per retornar el protagonisme i la presa de decisions als olotins i olotines. Així ho va explicar el seu candidat, Lluís Riera, a l’entrevista de Ràdio Olot que durant aquests dies es fa a tots els caps de llista per l’alcaldia a la ciutat.\nLa municipalització de serveis com el transport públic, l’energia o l’aigua són d’altres propostes que la CUP porta en el seu programa electoral. Uns canvis que no pretenen executar en el proper mandat, sinó que els volen replantejar a llarg termini, garantint un canvi de model de ciutat.\nCanvis a la faràndula\nUn altre dels temes que es va posar damunt la taula durant l’entrevista va ser el concepte de faràndula i com accedeixen actualment els balladors. Riera va ser crític en aquest punt i va afirmar que cal un “replantejament” i fomentar la “cultura popular de barri”.\nLluís Riera és la primera vegada que es presenta com a candidat a unes eleccions municipals, tot i ser regidor a l’Ajuntament des de la renúncia el 2018 de Lluís Rubió. El candidat cupaire també va dir que en cas de ser escollit alcalde compaginaria les dues professions: l’alcaldia i la pastisseria.\nTorna a escoltar l’entrevista a Lluís Riera


Nota legal - Santa Teresa de Lisieux\nInici/Qui som?/Nota legal\nNota legal\tstladmin\t2018-06-04T17:27:17+00:00\nEl Col·legi Santa Teresa de Lisieux pertany a la Fundació d’Escoles Parroquials de l’Arquebisbat de Barcelona.\nNota Legal i Política de Privacitat FEP\nLa Fundació per a les Escoles Parroquials de l’Arquebisbat de Barcelona compleix amb els requisits establerts a la Llei 34/2002, d’11 de juliol, de Serveis de la Societat de la Informació i Comerç Electrònic, així com el REGLAMENT (UE) 2016/679 DEL PARLAMENT EUROPEU I DEL CONSELL, de 27 d’abril de 2016, de Reglament general de protecció de dades (RGPD), i amb aquest fi ha creat l’avís legal següent.\nInscrita al Registre d’Entitats Religioses del Ministeri de Justícia amb el número 000047 / 15-SE/F i NIF: R5800339C\nLa navegació per les pàgines web www.fep.cat i www.stlisieux.org quedarà subjecta a les condicions recollides en aquest “avís legal”, les quals podran ser actualitzades periòdicament i sense avís previ. La navegació per les pàgines web www.fep.cat i www.stlisieux.org implica la perfecta comprensió i l’acceptació expressa de les esmentades condicions per part de l’usuari.\nLa Fundació per a les Escoles Parroquials de l’Arquebisbat de Barcelona es reserva el dret d’efectuar sense avís previ les modificacions que consideri oportunes a les pàgines web www.fep.cat i www.stlisieux.org podent canviar, suprimir o afegir els continguts i serveis que s’ofereixen, així com la forma amb què aquests apareixen presentats o localitzats.\nTots els continguts de la present pàgina web, incloent-hi, sense caràcter limitat, textos, gràfics, imatges, el seu disseny i els drets de propietat intel·lectual que poguessin correspondre als esmentats continguts, així com totes les marques, noms comercials o qualsevol altre signe distintiu són propietat dels seus legítims propietaris, i queden reservats tots els drets sobre aquests.\nQueda prohibit qualsevol acte de reproducció dels continguts, en el tot o en una part, amb qualsevol forma o mitjà, sigui mecànic, electrònic, reprogràfic o un altre, així com qualsevol acte de difusió, comunicació pública o distribució, sense la prèvia autorització expressa i per escrit de la Fundació per a les Escoles Parroquials de l’Arquebisbat de Barcelona o dels seus legítims propietaris.\nLa Fundació per a les Escoles Parroquials de l’Arquebisbat de Barcelona no assumeix cap responsabilitat sobre els vincles externs que, en el seu cas, es poguessin incloure a la pàgina web, és per això que l’usuari accedeix exclusivament sota la seva responsabilitat al contingut i en les condicions d’ús que es regeixin en aquests vincles.\nQueda prohibida qualsevol modalitat d’explotació, incloent-hi tota mena de reproducció, distribució, cessió a tercers, comunicació pública i transformació, mitjançant qualsevol tipus de suport i mitjà, de les obres referides abans, creacions i signes distintius sense autorització prèvia i expressa dels seus titulars respectius. L’incompliment d’aquesta prohibició podrà constituir una infracció que la legislació vigent pot sancionar.\nAixò no obstant, a compte i risc de l’usuari, aquest podrà descarregar aquests elements o fer-ne còpies exclusivament per al seu ús personal, sempre que no infringeixi cap dels drets de propietat intel·lectual o industrial de la Fundació per a les Escoles Parroquials de l’Arquebisbat de Barcelona. En especial, no els podrà alterar, modificar o suprimir ni totalment ni parcialment. En cap cas això no significarà una autorització o llicència sobre els drets de propietat de la Fundació per a les Escoles Parroquials de l’Arquebisbat de Barcelona.\nQueda prohibit, llevat en els casos que expressament ho autoritzi la Fundació per a les Escoles Parroquials de l’Arquebisbat de Barcelona, establir enllaços, hipervincles o links, des de portals o llocs web de tercers a pàgines web de la Fundació per a les Escoles Parroquials de l’Arquebisbat de Barcelona diferents de la pàgina principal del seu portal, accessible a l’adreça URL www.fep.cat i, en el cas del Col·legi Santa Teresa de Lisieux, la URL www.stlisieux.org, o la que les substitueixi en el futur, així com presentar les pàgines web de la Fundació per a les Escoles Parroquials de l’Arquebisbat de Barcelona o la informació que contenen sota frames o marcs, signes distintius, marques o denominacions socials o comercials d’una altra persona, empresa o entitat.\n4. Utilització d’adreces IP i COOKIES\nUtilitzem cookies per facilitar l’ús de la pàgina web i en cap cas aquestes no emmagatzemen cap dada personal, ni cap tipus d’informació que pogués identificar-lo.\nEn visitar la nostra pàgina web, accepteu la instal·lació d’aquestes cookies en el teu dispositiu.\nPodeu permetre, bloquejar o eliminar les cookies instal·lades en el seu equip mitjançant la configuració de les opcions del navegador instal·lat al dispositiu. Molts navegadors permeten activar un mode privat a través del qual les cookies s’esborren després de la visita. Llegiu atentament la secció d’ajuda del vostre navegador per conèixer més sobre com activar el mode de navegació privada. Podrà seguir visitant les nostres web encara que el seu navegador estigui en mode privat si bé la seva navegació per la nostra web pot no ser òptima i algunes utilitats poden no funcionar.\nLa Fundació per a les Escoles Parroquials de l’Arquebisbat de Barcelona compleix íntegrament amb la legislació estatal i europeuvigent en matèria de protecció de dades de caràcter personal, així com tots els reglaments que en cada moment la desenvolupin.\nQuan es demani de complimentar un formulari en el qual es recullin dades de caràcter personal, s’informarà el client o l’usuari del destinatari de la informació, de la finalitat per a la qual es recullen les dades, de la identitat i de l’adreça del responsable del fitxer i de la facultat de l’usuari d’exercitar els dret d’accés, rectificació, cancel·lació i portabilitat de les seves dades i la limitació i oposició al seu tractament. Les dades personals recollides només es tractaran i se cediran amb la finalitat expressada, i sempre amb el consentiment expresso de l’usuari o client. També, té el dret de fer una reclamació a la AEPD (www.agpd.es) en cas que consideri que s’hagin infringit els seus drets de protecció de dades.


Més enllà de Merlí - Èxit21\nLa seqüela de la sèrie compta amb un personatge amb la SD\nAquesta nit és podrà veure a TV3 l’últim capítol de la sèrie de televisió Merli Sapere Aude, la mateixa que va estrenar l’any passat a la plataforma televisiva de Movistar .\nEn aquesta temporada hem vist la continuació del treball dels actors Carlos Cuevas i David Solans que ja sortien en les tres temporades anteriors. En aquesta nova temporada ha aparegut el personatge de Pablo Capuz, és amic del Pol, però també altres personatges nous, com el de la Maria Pujalte fent de professora, enlloc del Merlí; la Claudia Vega, una companya de l’institut; el Pere Vallribera, també un company; la Azul, una altra companya; i la Gloria Ramos, filla amb síndrome de Down de la professora.\nEl guionista de la sèrie, Héctor Lozano, va venir a la redacció d’Èxit21 per assessorar-se sobre la realitat de les persones amb síndrome de Down. El resultat ha estat un personatge versemblant que dóna visibilitat a les persones en situació de discapacitat intel·lectual.\nEn aquests capítols han passat moltes coses i si encara no l’heu vist us la recomano, està genial. La sèrie està gravada a la universitat de Barcelona i per la Barceloneta i voltants. Aquesta nova temporada som sis capítols, on a cada episodi passa alguna cosa diferent entre aquests joves personatges.\nA la primavera, segona temporada\nLa setmana passada es va acabar de rodar la segona temporada de Merlí Sapere Aude que és podrà veure a la primavera vinent per Movistar i, després, per TV3.\nA veure què passarà a la segona temporada i quines peripècies viuran aquests personatges.\nCategoria: Opinió Tags: Merlí, Síndrome de Down\n← “El teatre té moments que no són fàcils”\nL’ESTIUET DE SANT MARTÍ →


Primera tertúlia de Brañaganda | els nostres clubs de lectura\n← Trobada del Club de Lectura de l’Armand Cardona\nQui té por del llop ferotge? →\nPrimera tertúlia de Brañaganda\nPosted on 9 Març 2012\tby itinerant\nDimecres 21 de març tindrà lloc a la biblioteca Joan Oliva de Vilanova la primera tertúlia dels nostres clubs al voltant de Brañaganda. Si abans d’aquesta data voleu fer un tastet, us recomanem que llegiu la informació que ha preparat la Sílvia Romero amb motiu d’aquesta propera trobada.\nEscriptor gallec resident a Catalunya, David Monteagudo neix a Viveiro (Lugo) el 1962. Treballador d’una fàbrica de cartrons del Penedès i aliè als ambients literaris del moment, hom considera que la seva vocació literària és relativament tardana tot basant-se en la data de publicació de la primera novel·la, quan l’autor ja té els quaranta anys.\nAquesta, publicada el 2009 sota el títol de Fin es converteix de seguida en un autèntic èxit de públic i rep una acollida excel·lent per part de la crítica, que remarca la seva increïble qualitat literària alhora que valora en especial la mescla de gèneres que realitza (novel·la de terror, novel·la apocalíptica…). A finals de 2011 s’inicia la gravació d’una adaptació cinematogràfica basada en la novel·la.\nAmbientada en l’època de la postguerra espanyola i situada en una petita aldea de l’interior de Galícia, Brañaganda, tercera novel·la publicada de David Monteagudo, presenta de nou algun dels referents ara ja habituals de l’univers literari d’aquest autor. La història ens ve explicada per la veu adulta d’un home que recorda la seva infantesa. És així com coneixem Orlando, aquest narrador omniscient, quan encara és tot just un adolescent i viu a Brañaganda amb els seus pares: Enrique, un pintor de notables qualitats, i Marta, la mestra de l’escola. I també és així com ens endinsarem a poc a poc, per una banda, en la personalitat del pare, un home d’aparença assossegada i actitud reflexiva que l’Orlando-nen anirà descobrint i, en ocasions, desvetllant-nos, tot mostrant un perfil diferent. Per altra banda viurem en primera línia els diversos assassinats que tindran lloc per aquesta època a causa, suposadament, dels atacs de l’home-llop.\nCom hem dit, trobem algun dels referents habituals d’aquest autor, i la introducció de l’element màgic o llegendari, la inclusió de la figura de l’home-llop, n’és un d’ells. Però coneixent ja la trajectòria literària de David Monteagudo podem deixar-nos dur per la fantasia i caminar per una història truculenta d’homes-llop, o cercar l’altre element de la metàfora i valorar-ne el significat. Si l’home-llop simbolitza el mal, i Enrique, el pare del narrador, prova de fer entendre als seus veïns que els homes-llop no existeixen i que qualsevol d’ells pot ser l’autor dels crims, potser cal plantejar-nos què pretén donar a entendre l’autor. Potser que el mal pot aparèixer en qualsevol moment? Potser que el mal és dins nostre?\nPer respondre’ns caldrà llegir la novel·la amb atenció i, tot amarant-nos de la ficció màgica de la seva història, extreure’n el missatge i les idees més enllà de l’argument.\nAmb Brañaganda, la tercera novel·la publicada de David Monteagudo, hom ha començat ja a parlar de l’univers literari de l’autor. Consideres que aquesta afirmació és gratuïta en tant que encara és aviat per fer-ne una valoració justa? O pel contrari penses que tres novel·les és un nombre suficient per fer-nos una idea dels referents que marcaran la trajectòria d’aquest escriptor?\nL’element fantàstic apareix, d’una o altra manera, en les tres obres conegudes fins al moment de David Monteagudo. A Brañaganda trobem la figura de l’home-llop. Creus que, dins la novel·la, aquest personatge de ficció s’ha d’entendre com a criatura fantàstica de les creences populars, o tal com indica el mateix autor en alguna entrevista, potser es tracta d’un simbolisme per tal de mostrar-nos una part de l’ànima humana?\nAl llarg de la narració apareixen algunes referències al voltant de la guerra i les posteriors acusacions interessades per part dels veïns d’una mateixa població. Com valores aquest argumentari dins la novel·la? Consideres que forma part de la història amb fluïdesa o que, pel contrari, sembla inserit i sense gaire consistència?\nRessenya sobre Brañaganda\nUna resposta a Primera tertúlia de Brañaganda\nAdrià Guxens ha dit:\n10 Novembre 2013 a les 20:56\n“Si quieres escribir, no tengas prisa por publicar”. Aquesta frase de Javier Cercas s’ha convertit en una de les màximes de David Monteagudo, un escriptor que va començar a escriure als 40 anys, va publicar la seva primera novel·la, Fin –també adaptada per la gran pantalla– als 47 i que s’ha convertit en un dels escriptors més prometedors de casa nostra. Gallec d’origen, Monteagudo va aterrar a Catalunya quan era ben jove i no va trigar a participar activament en les seves tradicions, com la dels castells, que li van encantar. Aprofitant que som al Festival Celsius 232 d’Avilés, Adria’s News entrevista a David Monteagudo per parlar del seu llibre Brañaganda, la història del qual no passa gaire lluny…


IITTs y CEEIs\nLa millora competitiva del teixit empresarial de la Comunitat Valenciana se sustenta en la consolidació de noves iniciatives empresarials amb alt potencial de creixement i el reforç d'aquells projectes empresarials consolidats que, en una estratègia de permanent atenció al mercat i als avanços en la ciència i en la tecnologia, promouen la diversificació econòmica, amb una atenció específica a la denominada 'economia verda', les microempreses, els projectes empresarials promoguts per dones i les noves empreses de base tecnològica o innovadores.\nAixí ho recull l'Estratègia d'Especialització Intel·ligent per a la Investigació i Innovació en la Comunitat Valenciana (RIS3-CV), que inclou entre les mesures a implementar una mesura específica per a donar suport a l'emprenedoria innovadora a través de la promoció de l'esperit empresarial i la creació de noves empreses i línies de negoci que diversifiquen els sectors productius de l'economia valenciana.\nL'IVACE persegueix donar suport a l'emprenedoria innovadora posant en marxa iniciatives que ajuden a recuperar valors com la iniciativa, el compromís, el risc o l'autonomia, i reivindicant el paper dels empresaris i empresàries i, en definitiva, el de les persones emprenedores com a motors fonamentals de la generació de riquesa i benestar; però també persegueix que els qui aposten per emprendre amb projectes innovadors viables compten amb els suports que els permeten consolidar-se i créixer dins d'un ecosistema de l'emprenedoria innovadora, diversificat i eficient.\nPer a això, treballa -en col·laboració amb la xarxa de CEEI de la Comunitat Valenciana- per a donar suport a la coordinació de l'Ecosistema Emprenedor, evitar les duplicitats entre els diferents agents públics i privats i ordenar i mantindre actualitzades les necessitats i els recursos disponibles per a fomentar l'emprenedoria innovadora en la nostra Comunitat.\nDurant el present exercici 2020, aquesta col·laboració es fa més necessària, si cap, per a definir i desenvolupar accions que contribuïsquen a superar la situació de crisi, resultat de la pandèmia de SARS-CoV-, accelerant la recuperació de les empreses innovadores de la Comunitat Valenciana i fomentant i potenciant l'emprenedoria innovadora, d'alt valor afegit, com a motor de competitivitat, tant per a l'economia com per al conjunt de la societat valenciana.


«Crims», excel·lent i addictiu | NacióSantCugat\n«Crims», excel·lent i addictiu\n«Em vaig quedar enganxat a la pantalla i em sembla que van ser moltíssims els que els va passar exactament el mateix»\nper Toni Vall , 4 de febrer de 2020 a les 16:00 |\nEl periodisme de successos quan és bo és molt bo. I Crims és molt bo. És la versió televisiva del programa que triomfa a Catalunya Ràdio i té la mateixa persona al darrere: Carles Porta. Per què és molt bo? Doncs perquè té al darrere molta feina que llueix molt bé en pantalla. El primer capítol, ahir al vespre, va ser d'impacte: el famós cas de Brito i Picatoste de la tardor de 2001. Me'n recordo perfectament, recordava detalls i estava esperant el moment del capítol en què en parlessin. Com per exemple, el moment de l'assassinat i violació a Collserola. Va ser tot un impacte, tant en el seu moment com ahir en recordar-ho.\nCrims té moltes coses bones: la recerca de dades, l'aparició dels testimonis essencials, el tempo del relat, la capacitat de ser interessant i alhora emocionant, el respecte de la trama detectivesca sense forçar el to exhibicionista ni demagògic ni groc... I un que pot passar inadvertit però que trobo fonamental: la reconstrucció dels fets a càrrec d'actors és creïble. Veure dues persones fent de Brito i Picatoste corrent pels camps i descampats de Lleida pot resultar ridícul si no es fa amb capacitat narrativa i tremp audiovisual. No grinyola gens ni mica.\nAquest primer episodi narra el cas de Brito i Picatoste, que l'octubre del 2001 es van escapar del Centre Penitenciari de Ponent (Lleida).\nEn el doble capítol d'avui coneixerem els detalls de la fugida, les seves conseqüències i el seu desenllaç.#CrimsTV3 pic.twitter.com/7wLCKpCQY1\n— Crims (@Crims_Oficial) February 3, 2020\nEl contingut del primer capítol és excel·lent. I posa èmfasi en un element que no era gens fàcil: explicar el desconcert policial davant del cas, la seva incapacitat per a donar-los caça, la desesperació a la qual arriben els mossos en veure que Brito i Picatoste els estan burlant dia rere dia. Les explicacions dels mossos al càrrec del cas resulten eloqüents i bastant creïbles. Ens expliquen la incredulitat davant del que els estava passant, els operatius frustrats, les nits en vetlla, la incertesa, la por, la frustració i, sobretot, la pressió social a què van arribar a estar sotmesos: "No dormíem, no teníem vida familiar, somiàvem amb ells, els volíem agafar". Va arribar a ser una obsessió.\nEn cap moment perceps que s'estan justificant. En cap moment t'ho prens com si el programa fos un rentat d'aquells esdeveniments que molts van interpretar com negligents per part de la policia catalana. I això és complicat d'aconseguir. Els detalls estan ben cuidats, no es descuiden d'explicar-nos bé com eren els dos fugitius, quina relació tenien, amb pinzellades sobre l'amor de Picatoste cap a Brito sense caure en el morbo injustificat. T'assalten alguns dubtes que queden un pèl irresolts: com és possible que en cap moment poguessin interferir el tal Pavón, el col·laborador dels fugitius que els proporcionava menjar i telèfons? Té lògica pensar que no volien precipitar-se però no acaba de resultar creïble que poguessin arribar a trobar-se tantes vegades sense que la policia pogués fer-hi res.\nTambé és impactant saber que el Cos Nacional de Policia –arrel de saber que el mort a Collserola era cosí d'un membre del cos- es va prendre el cas com una cosa personal i va ocultar informació als Mossos. Les lectures cap al present més roent resulten del tot reveladores. "Si hagués estat per mi, calo foc a la comissaria de Via Laietana", etziba un dels caps de l'operatiu dels Mossos. Caram!\nDesprés de gairebé un mes de fugida i més de 100 policies desplegats al dispositiu de vigilància d'aquella nit, el 16 de novembre Brito i Picatoste van ser detinguts a la carretera de la Rabassada.#CrimsTV3 pic.twitter.com/XjWIHPsec4\nEsdevé fonamental el relat de qui era llavors el cap de premsa de Mossos, Carles Fernández. Cap al final proporciona un detall molt substancial: quan els van atrapar els van clavar una pena del TN com una casa de pagès. Haguessin pogut fer-los entrar a la comissaria sense que ningú se n'assabentés però van decidir expressament fer-los sortir dels furgons i passar per davant les càmeres de televisió. La societat necessitava veure'ls, quedar-se descansada, tenir la certesa que havien sigut caçats.\nBé, en resum, un molt bon treball. Ple de motius interessants, tant a nivell audiovisual com purament periodístic. Em vaig quedar enganxat a la pantalla i em sembla que van ser moltíssims els que els va passar exactament el mateix.\nGeneral, Toni Vall, mitjans, televisió, programa, Carles Porta, crims, TV3, Filiprim, tele


Consells de Kaspersky per als equips que continuen utilitzant Windows XP - NOTICIES + OFERTES Serveis Telemàtics Palamós. Palafrugell. Calonge\nConsells de Kaspersky per als equips que continuen utilitzant Windows XP\nKaspersky Lab ha creat una llista de consells per als usuaris que de moment no abandonaran Windows XP.\nEl passat mes de gener encara el 18% dels equips informàtics de tot el món funcionaven amb Windows XP.\nKaspersky Lab continua oferint suport a Windows XP en els seus productes KESB, KIS i KAV.\nEl suport per a Windows XP ha finalitzat. Des del dia 8 d'abril el sistema operatiu ha deixat de tenir revisions i noves actualitzacions de seguretat, suport i de contingut tècnic. Això es tradueix en què els equips que segueixin funcionant amb Windows XP són més vulnerables davant qualsevol tipus de ciberamenaza.\nAquest sistema operatiu té més de 12 anys d'antiguitat i en el mes de gener encara el 18% dels equips informàtics de tot el món funcionaven amb Windows XP, segons dades de Kaspersky Security Network. Els usuaris poden seguir utilitzant aquest sistema operatiu després de la finalització del suport; però, en no rebre actualitzacions automàtiques de seguretat, els seus ordinadors ara són més vulnerables ia més no tindran cap possibilitat de ser parcheados.\nA les vulnerabilitats del sistema operatiu se sumen les causades per les aplicacions que també han deixat de desenvolupar les seves versions per a Windows XP. Aquests programes es convertiran en una altra porta d'entrada per infectar l'equip, augmentant les possibilitats de rebre un atac.\nDes Kaspersky Lab asseguren que només tenint una solució de seguretat que utilitzi tecnologies proactives per defensar d'amenaces noves i desconegudes es garanteix la protecció dels equips amb Windows XP. En canvi, els antivirus bàsics basats principalment en l'exploració de malware conegut són insuficients. En qualsevol cas, l'ús d'un antivirus hauria de ser un recurs provisional ja que aquest tipus de programari deixarà de treballar per a Windows XP tard o d'hora.\n"No hi ha dubte que el canvi a un sistema operatiu nou és un inconvenient a causa del cost que això suposa tant per als usuaris com per a les empreses, però utilitzar Windows XP serà cada vegada més insegur i el risc derivat d'un atac podria superar el preu d'instal·lar un de nou ", afirma David Emm, analista de malware de Kaspersky Lab.\nNo obstant això, els experts de Kaspersky Lab han creat una llista de consells per estar tots aquests usuaris que de moment no abandonaran Windows XP:\nEn el cas de les empreses, si han de seguir amb XP per diferents raons, com la no compatibilitat d'alguns programaris amb els nous, és recomanable instal · lar un pack sencer d'actualitzacions de Windows Update.\nLa major part de les amenaces vénen de la Xarxa. És recomanable desconnectar Internet de tots els equips o, almenys, reduir al mínim la connexió.\nNo utilitzar els productes de Microsoft per a Internet de llar, com Windows Mail o Internet Explorer i instal · lar aplicacions externes com Google Chrome o Mozilla Firefox\nDeshabilitar Java i Flash. Si aquestes aplicacions són importants per a algunes operacions de l'equip, cal desactivar almenys el seu llançament automàtic. El mateix cal fer per a Adobe Reader, ja que els arxius PFD són una porta d'entrada per als cibercriminals molt freqüent.\nPer a una major protecció, és recomanable limitar el nombre d'aplicacions autoritzades a un llistat de programes de confiança i bloquejar qualsevol programari que es trobi fora d'ella.\nEls productes de Kaspersky Lab continuaran amb el suport per a Windows XP tot i el final del suport de Microsoft. La llista de solucions de seguretat que permetran mantenir la compatibilitat amb aquest sistema operatiu són Kaspersky Endpoint Security 10 i les versions actuals i futures de Kaspersky Anti-Virus i Kaspersky Internet Security.\nPromoción Impresoras Brother Octubre 2014\nWifi. Ampliació cobertura. Powerline. Experts en W...


Més de 90 països transmeten l'espectacle de música clàssica, el més mediàtic del món\n4 min. Viena 01/01/2019 16:41\n651x366 Thielemann dirigint amb empenta i lleugeresa el Concert d'Any Nou des de Viena / AFP Thielemann dirigint amb empenta i lleugeresa el Concert d'Any Nou des de Viena / AFP\nAmb empenta, lleugeresa i molt ritme va debutar el mestre alemany Christian Thielemann com a director del Concert d'Any Nou de la Filharmònica de Viena, que va enviar al món la seva cèlebre salutació de valsos i polques, gairebé 80 anys després de fer-ho per primera vegada, sota el règim nacionalsocialista.\nRetransmès en directe per emissores de televisió de 91 països, desenes de milions de persones han presenciat el més mediàtic dels espectacles de música clàssica en el món, celebrat a la Sala Daurada de la Musikverein de Viena.\n🎼▶ Así ha sonado la 'Marcha Radetzky' para cerrar el concierto de Año Nuevo 2019 👇 https://t.co/E8eKNnC0DL #ConciertodeAñoNuevo pic.twitter.com/Y0WEb5W4Oi\n— 24h (@24h_tve) 1 de gener de 2019\nFidels a la tradició, Thielemann i l'orquestra es van centrar sobretot en la música de la dinastia dels Strauss, acompanyada per obres d'altres compositors de l'època, com Josef Hellmesberger i Carl Michael Ziehrer. D'aquest últim és la 'Marxa Schönfeld', passió militar amb la qual van obrir el programa i una de les sis peces tocades per primera vegada en aquest concert.\nLa precisió i el ritme van destacar en la interpretació, així com a la de l'elegant obertura de l'opereta 'El baró gitano', de Johann Strauss fill, que va aconseguir grans aplaudiments i crits de "bravo" del selecte públic. El vals 'Transaccions', de Josef Strauss, va estar dedicat als 150 anys de relacions diplomàtiques entre Àustria i el Japó.\nA un altre jubileu, els 150 anys de l'Òpera Estatal de Viena, també es va retre homenatge durant la pausa del programa.\nLa cèlebre casa lírica va ser recordada, a més, musicalment, amb la polca francesa 'Opera soiree', d'Eduard Strauss, i amb una coreografia d'Andrey Kaydanosvkiy que, mentre sonava el vals 'Vida d'artistes' (J.S.fill), van protagonitzar membres de l'elenc del Ballet de l'Òpera de Viena.\nThieleman, considerat un expert en la música de Richard Wagner, Richard Strauss i Ludwigvan Beethoven, va convèncer i va entusiasmar el públic, brillant especialment en aquelles peces que amaguen una mica de l'art líric, com el vals 'Nordseebilder' i l'obertura a l'opereta 'El baró gitano', totes dues de Johann Strauss fill.\nL'ampli repertori del programa va incloure, al costat de les tres propines habituals, un total de vint peces, obres en la seva majoria del segle XIX, considerades llavors "música lleugera".\nEls seus autors són avui vistos com els predecessors dels actuals músics "pop", però en el seu moment van ser menyspreats per la Filharmònica de Viena, que es va negar a interpretar-los, sense imaginar la font d'èxit i ingressos que li suposaria en el futur.\nEl concert amaga un origen ben fosc\nAquest concert té el seu origen en "un capítol fosc de la història", segons reconeix l'orquestra a la seva pàgina web, quan Àustria era part del Tercer Reich d'Adolf Hitler i entre els filharmònics ja no quedava cap músic d'origen jueu. La idea va ser de Joseph Goebbel, el ministre per a la Propaganda del règim nazi, que va reconèixer el poder de seducció de l'harmonia dels valsos i les polques per donar una imatge d'optimisme i alegria quatre mesos després d'iniciar-se la Segona Guerra Mundial.\nLa primera edició de l'esdeveniment va tenir lloc el 31 de desembre del 1939 perquè el mestre Clemens Krauss, que el va dirigir, temia que al matí de l'1 de gener part de l'audiència aparegués borratxa a la Musikverein. El segon concert, el primer de gener del 1941, va fixar la data definitiva de l'esdeveniment.\nL'Orquestra Filharmònica de Viena va trigar dècades a fer "memòria històrica" amb el públic: el 2013 va presentar un estudi sobre el seu paper durant el nazisme, amb el qual va revelar que tretze dels seus músics actius i altres tres jubilats van ser deportats o obligats a fugir.\nCinc filharmònics jueus van ser assassinats, un altre va morir a conseqüència del desnonament de casa seva i un altre va morir davant l'amenaça de la deportació. Superat aquest passat negre, l'orquestra és avui una de les més prestigioses del món.


Mor a l'hospital l'excursionista perdut a Vallter | Ràdio Girona | Cadena SER\nEl senderista, que duia desaparegut des de diumenge a la tarda, tenia símptomes d'hipotèrmia severa\nImatge de la Unitat de Muntanya dels Mossos desplegada en l'operatiu en una dures condicions meteorològiques / Mossos\n29/11/2021 - 22:04 h. CET\nGràcies al seu telèfon mòbil el van poder rescatar després de 24 hores colgat de neu amb una sensació tèrmica que arribava als 30 graus sota zero. Tenia una hipotèrmia severa de grau 4 sobre 5.\nUn cop trobat, el van traslladar fins a l’hospital de la Vall d’Hebron on va acabar morint. La víctima és un veí de Camprodon, president del Grup de Muntanya Vall de Camprodon. Se’l va trobar a 400 metres de l’estació d’esquí després de girar cua pel mal temps que diumenge al matí feia.\nUna tònica de torb, de vent i de neu, que també ha complicat les tasques de rescat. El fet de tenir senyal des del mòbil va permetre que se’l pogués trobar en un espai més reduït que no era on inicialment se’l buscava.\nAl 📹 es poden apreciar les condicions meteorològiques en què es va desenvolupar ahir al vespre la #recerca del veí de #Camprodon extraviat a #Vallter2000 El temps no ha millorar gaire però #GRAE i voluntaris reprenen la recerca després d\_'un replegament necessari a mig matí pic.twitter.com/HcXiDmwkje\nEl rescat ha estat complex, precisament, per les males condicions meteorològiques. De fet, un cop se’l va trobar, es va provar de traslladar-lo directe amb helicòpter però va ser impossible i va haver d’anar en ambulància fins a Setcases.\nUna recerca complicada\nEls Mossos asseguren que la triangulació del senyal del mòbil ha estat clau per trobar-lo després de patir una allau a la zona de la Font d'en Xavier.\nL'han trobat en una zona que les últimes hores ha patit el fenomen del torb, que fa aixecar la neu de terra, impedeix la visibilitat i fa baixar la sensació de fred fins als -30º. Aquestes "pèssimes" i "penoses" condicions han complicat l'operatiu de recerca, que s'ha hagut d'aturar durant un parell d'hores aquest dilluns. "És molt complicat treballar", admetia el sergent del Grup d'Actuacions Especials (GRAE) dels Bombers, Eduard Sánchez. Bombers i Mossos s'han focalitzat a quatre hectàrees del voltant de Vallter.\nSegons fonts del cas, l'excursionista és un bon coneixedor de la zona i anava ben equipat. El seu mòbil donava senyal, encara que no contestava ningú. La triangulació ha permès situar-lo al sector de Xemeneies. La hipòtesi de l'operatiu és que el senderista va davallar per allà després de pujar al Pic de la Dona, a 2.700 metres. En aquesta zona va haver-hi una allau.\nLa triangulació del telèfon mòbil ha estat clau en la seva localització. Gran tasca dels equips d\_'emergències en unes condicions meteorològiques molt adverses https://t.co/Lke9aUoMP8 pic.twitter.com/mFLO9oUIOC\nEl sergent dels GRAE ha afirmat aquest migdia, abans de trobar-lo: "Em diuen els amics que té recursos en aquests casos i que pot ser que s'hagi refugiat en un forat, però no tenim cap certesa de cap tipus. No descartem res".\nJa preveient el mal temps, l'home hauria desistit de pujar al Pic de Bastiments o al Gra de Fajol, segons han explicat fonts de l'operatiu. El GRAE i la Unitat de Muntanya dels Mossos l'han buscat des de diumenge a la tarda i fins aquesta matinada. Dues dotacions hi han seguit treballant tota la nit sota cops de vent que feien baixar la sensació tèrmica a -31º, com ha informat el cos de Bombers.\nAquest matí de dilluns s'ha ampliat de nou el nombre d'efectius, també amb dos gossos de rescat i amb helicòpter. Han arribat a desplegar-s'hi 40 efectius, tot i que el mal temps ha obligat a replegar l'operatiu.\nVa ser la família que va donar la veu d'alarma diumenge a mitja tarda en veure que no tornava a dinar i que no havia avisat.\nLes condicions del temps en aquesta zona eren adverses amb el vent del torb que pot aixecar la mateixa neu del terreny. Unes condicions que, de fet, van obligar diumenge a tancar gran part de l'activitat de l'estació d'esquí de Vallter 2000.\nPedalada en tàndem per a invidents: "Escoltem els rius i els ocells"\nProhibida la pesca en 500.000 quilòmetres quadrats de la costa catalana


Associacions d'estudiants a la UPF - Consell d'Estudiants (UPF)\nAssociacions d'estudiants a la UPF/\nAssociacions d'estudiants a la UPF\nAsociación Española Universitaria de Estudiantes de Traducción e Interpretación\nAsociación Internacional de Estudiantes de Ciencias Económicas y Empresariales (AIESEC)\nAssociació Erasmus Student Nerwork Pompeu Fabra (ESN)\nAssociació European Law Students' Association Barcelona-Universitat Pompeu Fabra (ELSA -Barcelona UPF)\nAssociació Alumnes Pompeu International Trade (PIT)\nAssociació Colla Castellera Trempats de la UPF\nAssociació d'Estudiants Barcelona Debating Society\nAssociació d'Estudiants de medicina (MARCC)\nAssociació d'Estudiants de les Nacions Unides (AENU)\nAssociació d'Estudiants MD Open World\nAssociació d'Estudiants UPF Entrepreneurship Society\nAssociació d'Estudiants Pompeu Farra\nAssociació d'Estudiants Progressites - Associació Catalana d'Estudiants (AEP)\nAssociació d'Estudiants Quirúrgica Gimbernat (AQG)\nAssociació de Joves Cercle Català de Juristes\nAssociació Interuniversitària de Criminologia (AIC)\nAssociació Students for Liberty - Barcelona\nAssociació Thomas More\nBe-Markt-Students Marketing Association (BeMarkt)\nBloc d'estudiants independentistes - Coordinadora d'estudiants dels Països Catalans (BEI)\nStudent's Association for the European Union - JEF\nLa missió d'Amnistia Internacional és donar a conèixer i fer respectar la Declaració Universal dels Drets Humans. Els nostres instruments més forts són la paraula, el diàleg, la recollida de firmes i la pressió social. Actuar és sinònim de conscienciar.\nCom a grup universitari, organitzem xerrades, debats, taules rodones i cinefòrums per tal de mostrar a la comunitat universitària la violació constant dels drets humans que pateix la humanitat. La nostra petita col·laboració ajuda a crear una gran lluita pel respecte dels drets humans.\nSer Arreplegat és conèixer, aprendre i descobrir el món universitari rodejat d'iguals amb objectius comuns.\nSom un grup de joves que mentre es plantegen el seu futur professional alcen enormes construccions en equip. Som una colla d'amics que respira emoció i passió entre classe i classe.\nCada dimarts i dijous, de 14.00 a 16.00, davant la Facultat d'Economia i Empresa de la Universitat de Barcelona\nThe European Law Students' Association BARCELONA-UPF (ELSA)\nELSA és l'associació d'estudiants europea de dret present a gairebé la majoria d'universitats d'arreu d'Europa. La principal missió d'ELSA és fomentar els lligams entre els estudiants de dret. Ofereix grans avantatges als estudiants, des de descomptes en llibres de dret, pràctiques pagades a qualsevol país d'Europa, fins a cursos d'estiu organitzats per més de vint universitats, i simulació de judicis en l'àmbit internacional.\nDe formació recent, l'associació ja té més de 50 membres a la Pompeu que han gaudit dels avantatges oferts.\nEl nostre objectiu és impulsar la capacitat de debatre en anglès a la universitat. Creiem que per avançar no hi ha res com la pràctica, per això centrem la nostra activitat en trobades setmanals on es millora l'argumentació, l'oratòria i l'anglès parlat. Comptem amb estudiants estrangers, cosa que fomenta un ambient internacional. Els entrenaments també serveixen de preparació per a la possible participació en tornejos europeus de debat entre universitats. Si tens un nivell mitjà o avançat d'anglès i t'agrada discutir sobre temes d'actualitat, vine a conèixer-nos.\nAssociació d'Estudiants per les Nacions Unides (AENU)\nDespatx: 20.1E04 de Jaume I\nTelèfon: 93 542 26 58\nAssociació d'Estudiants Progressites - Associació Catalana d'Estudiants\nA/E : [email protected]\n¿Què entenem per AJEC-UPF?: La AJEC-UPF l'entenem com una de les federacions de l'Associació de Joves Estudiants de Catalunya. Una de les opcions per intentar millorar la nostra Universitat, la Pompeu Fabra, i un bon espai participatiu.\nL'Associació de Joves Estudiants de Catalunya (AJEC) va ser la primera associació d'estudiants legalitzada a l'estat espanyol després de la dictadura. L'AJEC va néixer l'any 1983 amb la voluntat de convertir-se en un sindicat defensor dels drets dels i de les estudiants i que treballés per a la millora del sistema educatiu.\nL'AJEC-UPF actua autònomament dins de l'agrupació, com totes les federacions d'aquesta. EL caràcter que li donem als seus components és de cooperació, tant a nivell vertical com horitzontal. A nivell vertical pretenem estar presents en tots els òrgans de representació (juntes de facultat, Claustre, Consell de Govern i Consell Social) per a tenir interlocució directa amb les institucions d'aquesta Universitat, com també mantenir relacions fluides amb el Vicerectorat d'Estudiants. A nivell horizontal, actuem en el marc de l'associació sindical i volem ser un punt de debat entre els i les estudiants de la Universitat, ja que sense les bases, tota activitat de l'AJEC-UPF no seria possible. És per tot això que creiem que la participació no ha d'entendre's només com el fet d'ostentar un càrrec de representació, sinó que també és molt important participar en altres activitats que contribueixin a aquesta millora del centre en el què estudiem, com poden ser el debat en les reunions de la federació, en les del propi sindicat i la col·laboració en actuacions concretes que es succeeixin al llarg del curs.\nIdeològicament, l'AJEC-UPF es defineix com una agrupació:\nPROGRESSISTA: perquè difonem els valors de la solidaritat, la llibertat, a més de tots aquells valors que propugnen la transformació cap una societat més justa i igualitària.\nDEMOCRÀTICA: perquè creiem que la participació ha de ser l'instrument fonamental per aconseguir fer sentir la veu dels ciutadans i les ciutadanes. El nostre objectiu principal és la defensa del dret dels i les estudiants, defensa que fem a través dels òrgans de participació i govern corresponents, sempre des del respecte i la democràcia.\nFEDERAL: ens organitzem mitjançant federacions de municipi, universitat o institut. Creiem que aquesta és una bona manera de reflectir les diferents realitats i maneres de treballar segons les característiques territorials.\nPLURAL I OBERTA: perquè no ens tanquem en una única ideologia, opinió o manera de veure la vida. Creiem que en la diversitat està la riquesa i en la llibertat d'expressió el màxim exponent de la democràcia.\nDEFENSORA DE LES LLIBERTATS: creiem que la llibertat és un dels béns més preuats que tenim. Com associació que defensa als i les estudiants, un col·lectiu molt nombròs, volem fer valer la llibertat com a principi bàsic.\nPer tot això, ens presentem com una bona opció, una opció amb ganes de treballar. Ara bé, sempre tenint en compte el context de la comunitat universitària en la que ens trobem i per tant essent coherents i consequents amb les nostres accions.\nBloc d'Estudiants Independentistes-Coordinadora d'Estudiants dels Països Catalans\nLa Federació Nacional d'Estudiants de Catalunya és un moviment estudiantil transversal que, des del respecte per les diferents opinions, defensa l'ús del català a la universitat, una governança universitària sense intromissions de polítics o ens privats i un sistema que permeti a qualsevol persona accedir a la universitat, sense discriminar-la per motius econòmics. A més, creiem que una Catalunya de futur passa inevitablement per la consecució d'un estat propi i independent. Si hi estàs interessat no dubtis i envia un correu a [email protected].\nMissió: Joves d'esquerra verda és una associació juvenil que reivindica la defensa de la justícia social, la solidaritat, la igualtat d'oportunitats, el respecte i la defensa de les llibertats personals, la igualtat de gèner, la pau, l'emancipació nacional i la sostenibilitat a través de l'ecosocialisme. Per això, considerem l'educació un eix fonamental ja que aquesta ens proporciona formació, cohesió social, valors comuns i ens permet ser crítics i lliures amb la societat, amb els drets i deures que ens corresponen com a ciutadans i ciutadanes democràtics que som. Pensem que la Universitat és un espai de debat, reflexió i proposta que ens pot enriquir a totes y a tots.\nObjecte social: Associació cívico-cultural que es dedica a realitzar tasques formatives i de divulgació a la Universitat vinculades amb el coneixement del món polític en general i dels valors del socialisme democràtica a Catalunya.\nMissió: La Plataforma Universitària pel Català (PUC) és una associació estudiantil implantada a la Universitat Pompeu Fabra amb l'objectiu de promocionar la llengua i cultural catalanes en l'àmbit universitari. L'activitat de la PUC es centra en dos àmbits principals. Per un costat, promociona la llengua catalana mitjançant la realització d'activitats culturals com conferències, actes lúdics o premis. Per altra banda, la UPF treballa per aconseguir una major normalització del català en tot l'àmbit universitari, per això es dialoga amb el personal docent i els estudiants perquè s'utilitzi la llengua catalana amb normalitat.\nDefensar, fomentar i aconseguir el dret a l'ensenyament universitari en català.\nIntegrar tota la comunitat universitària (estudiants, professors i Personal d'Administració i Serveis) en la defensa del català.\nComunicar i conscienciar a la comunitat univesritària sobre l'estat de la llengua catalana en general i especialment en l'àmbit universitari.\nAfavorir la comunicació i coordinació entre les diferents carreres, promocions i cursos de tots els estudis impartits en la Universitat.\nCom associació democràtica, apolítica i sense ànima de lucre estarem oberts a colaborar amb qualsevol altra organització (política o no, privada, pública, etc...) afí als nostres objectius.\nIntegrar els no catalanoparlants a la llengua catalana acostant-los a la cultura i facilitant el seu coneixement amb la promoció de diferents activitats.\nMitjançant els òrgans i canals establerts per la UPF estar en permanent contacte amb el rectorat i el vicerectorat compotent en política lingüística.\nEn definitiva, l'àmbit d'actuació de l'associació és la llengua catalana i la seva cultura i restringirem tota activitat a aquestes qüestions.\nL'Associació d'Estudiants Thomas More (ATMO) té com a objectiu despertar inquietuds i crear un espai de debat en la comunitat universitària entre els joves que en formen part. Per tal d'aconseguir-ho, organitzem activitats culturals i socials com conferències en l'àmbit econòmic, de dret, de formació personal: visites setmanals a un asil, campanyes solidàries de recollida d'aliments i de motxilles, etc. Amb aquesta iniciativa pretenem transmetre valors que tothom pugui compartir.\nL'associació d'estudiants de medicina (MARCC: Medicina, Art, Responsabilitat, Ciència i Comunitat) és una associació d'estudiants de medicina que entén que, per comprendre i realitzar l'ofici plenament, s'han d'obrir altres vies i àmbits de coneixement, més enllà de tot allò purament acadèmic. El nostre objectiu consisteix a apropar al món universitari les humanitats i crear un àmbit propici pel debat cultural. Així, la nostra intenció i voluntat és incorporar a la Facultat de Medicina les eines que ens habilitin per ser millors metges o, si més no, aconseguir despertar la inquietud dels estudiants davant d'altres disciplines.\nMD OPEN WORLD és una ONG que treballa per al desenvolupament sostenible amb el propòsit de millorar el benestar de les poblacions més vulnerables, amb especial atenció a la comunitat infantil.\nActualment, el pla d'acció de l'ONG se centra a aportar la millor assistència a la comunitat infantil de Cyahinda, al sud de Ruanda. Actuem a través del concepte Turikumwe "estem junts", amb projectes com "Inzozi Nziza" ajudant a cobrir les necessitats bàsiques dels més vulnerables i "Twubakane" centralitzant l'educació i la ingesta adequada de menjar a l'escola St. Laurent.\nEls diners que recaptem amb la venda de les entrades els destinem al programa d'ajuts a l'estudi en situacions sobrevingudes de la UPF. Som la única associació de festes universitàries de Catalunya que destina els seus beneficis a permetre l'accés a la universitat de molts que s'ho mereixen. D'aquesta manera participem activament en la cohesió de la nostra comunitat universitària.\nTenim presència arreu dels Països Catalans, tant a universitat com a secundària i dos dels nostres nuclis es troben a la UPF (Campus Poblenou i Ciutadella).\nAssociació Quirúrgica Gimbernat (AQG)\nUnited Nations Students' Association of Barcelona (UNSA)\nDes del 2004 UNSA és l'Associació d'Estudiants per les Nacions Unides de la Pompeu Fabra dedicada a promoure els valors i el treball de Nacions Unides. Pretenem apropar les relacions internacionals en general i l'activitat i esperit de Nacions Unides en concret al conjunt estudiantil de Barcelona. A través de seminaris teòrics, participació a MUNs, conferencies i debats descobrim el mon de la geopolítica del segle XXI.\nDesprés de completar el curs "Les Nacions Unides: futur i reptes de la organització" pots formar part del procés de selecció per compondre l'equip que participarà en els MUNs.\nEls MUNs son Models de Nacions Unides, simulacions de l'activitat i els comitès especialitzats de la ONU. A partir de la col·locació com a representant d'un país, el Delegate ha d'adoptar la posició oficial sobre un tema en particular, depenent del Comitè. Dures negociacions, discussions i preparació porten als Delegates a cercar un acord que segueixi les normes oficials de procediment de la ONU.\nEl projecte dels Model United Nations va néixer com la professionalització de les Nacions Unides a través de la formació de les generacions de gent jove sobre el coneixement en Dret i Relacions Internacionals, així com desenvolupar una consciencia global i habilitats per resoldre problemes. Els acords finals i la resolució que seran adoptats responen a un exercici de diplomàcia, diàleg i dures negociacions.\nDesenvolupa la teva habilitat per actuar sota pressió, les teves habilitats de debat i negociació i conèixer a gent arreu del mon. Participa en conferencies arreu del mon com EuroMUN, organitzat per la Universitat de Maastricht o WorldMUN per la Universitat de Havard. Avui en dia més que mai hem d'estar preparats més enllà del Grau Universitari. Si vols saber com funciona la organització internacional més important, el Dret i les Relacions Internacionals, visita'ns o contacta amb nosaltres a través de Facebook o al nostre email!


A pagar els plats trencats, els de sempre.\n7 de gener de 2019 General\nQuan a Brasil encara no duen ni una setmana del nou govern populista de Bolsonaro, ja han trobat un bon culpable de tots els mals que, segons ells, els afecten. la culpa la tenen els ensenyants. Un diputat de la nova majoria, casualment fill del propi Bolsonaro, ja ha amenaçat indicant que hi ha matèries que no s’hauran d’esmentar: llengües estrangeres, feminisme… Perquè el nou responsable d’educació creu que això és adoctrinar, segrestar la voluntat de les persones i tant com vulgueu trobar.\nPer descomptat, els professors, tots ells, ja passen a ser sospitosos de voler manipular voluntats, consciències, d’enganyar i de ves a saber quantes coses més.\nPer descomptat, ni han dit ni diran tampoc, res en contra d’aquells que “ensenyen” religions. Perquè aquestes, a diferència de les Ciències, no tenen cap mena de base sòlida de cap tipus. I a més a més, sempre acaben oferint el premi d’una altra vida en la qual les persones tindran la oportunitat de viure molt millor que en aquesta.\nL’educació i l’ensenyament sempre són les víctimes en qualsevol règim autoritari. Només hem de recordar les grans purgues de mestres i professors de tots els nivells que es van dur a terme a l’Alemanya nazi, a la Itàlia feixista o a l’Espanya franquista. O als règims dictatorials de Xile o Argentina, també.\nSi l’ensenyament és de qualitat, llavors un percentatge important dels alumnes arribarà a pensar per ell mateix. I això farà del tot impossible que se’ls puga enganyar amb les mentides impossibles amb les quals els governants autoritaris enganyen els habitants dels seus països.\nA tall d’exemple, podem recordar les armes de destrucció massiva de l’Iraq quan un tal JM Aznar jurava que existien, l’autoria d’ETA dels atemptats als trens de rodalia a Madrid, obra del mateix mentider, o la presumpta història segons la qual els immigrants que arriben a Europa venen a furtar a feina als nadius. O els serveis de la Sanitat. Aquesta està més estesa i arriba fins els EUA, o s’acusa als immigrants quasi d’enfonsar el país. Mentre, aquests mateixos personatges que menteixen i fan combregar tot aquell que els ho permet amb rodes de molí, roben tant com poden: El senyor Aznar, ara té la seua esposa acusada de malvendre més de mil habitatges de protecció oficial a un fons voltor. El senyor Trump sembla que ha fet els diners que ha fet enganyant tot aquell que ha pogut. Des de l’administració fins els seus clients. I sovint, els mateixos que acusen els immigrants (els més febles de la societat) de tot allò que volen, són els qui els mantenen en ocupacions en règim d’esclavatge per a fer les feines més dures i més mal pagades. Des de recollida de fruita amb jornades duríssimes i sous de veritable misèria fins a prostitució. Per no fer esment de l’ex-president dels EUA, senyor Bush, que es veu que era l’administrador dels bens al seu país de la família Bin Laden.\nI qui és el culpable, de tot? Els ensenyants. Perquè el saber fa lliures. I tots aquests personatges, que són tan pobres que només tenen diners, saben que amb un poble lliure no trobarien cap manera de sobreviure. Per això no es poden permetre un sistema educatiu de qualitat. I fan tant com poden per destrossar-lo. Només poden viure envoltats d’ignorants.\nVes per on, qui ho havia de dir, que estudiar i aprendre podia ser una tasca revolucionària?


Serveis Escolars | Agora Barcelona International School\nAmb l’objectiu de brindar als alumnes una educació integral, atendre les necessitats familiars i facilitar la conciliació entre la vida acadèmica i personal, Agora Barcelona International School disposa d’una àmplia oferta de serveis pensats per a la major comoditat de tota la comunitat escolar.\nEl col·legi disposa de cuina pròpia, assessorada per un dietista, per garantir l’alimentació més adequada: menús equilibrats, saludables i nutricionals. A més, això ens permet oferir menús alternatius en funció de les edats i de les necessitats que, per prescripció mèdica o causa raonable, requereixi cada alumne.\nOferim diferents rutes d’autocars des de poblacions properes al col·legi: Manresa, Igualada, Corbera, Vilafranca, Sant Feliu, Terrassa i Vallbona. Els pares que vulguin informació detallada sobre el servei de transport escolar i les seves rutes poden contactar amb el col·legi sense cap compromís.\nA més de l’horari habitual del centre, oferim permanències que amplien l’horari escolar, pel matí i per la tarda, perquè les famílies que ho requereixin puguin compaginar harmònicament la vida familiar amb la vida educativa.\nAgora Barcelona International School posa a disposició dels alumnes una botiga on es poden adquirir els uniformes del col·legi, les peces esportives necessàries, els llibres de text i un gran número d’articles relacionats amb el col·legi.\nUn altre dels serveis que distingeix la proposta del nostre centre són els col·loquis: conferències, xerrades i esdeveniments que s’organitzen durant el curs, tant per a l’alumnat com per als pares i les mares del centre.


Els fronterers s'organitzen com a associació — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Els fronterers s'organitzen com a associació\nEl col.lectiu de treballadors transfronterers s’ha organitzat oficialment com a associació per tal que l’administració reconegui l’excepcionalitat dels assalariats que viuen a l’Alt Urgell però treballen a Andorra.\nL’entitat es va formalitzar durant una reunió celebrada el passat dimecres, dia 21 de maig. Els seus impulsors la qualifiquen de “civil i apolítica” i indiquen que “s’institucionalitza per defensar amb veu pròpia la seva realitat específica dins el marc legal espanyol”.\nL’Associació de Transfronterers ha acordat establir un calendari de treball i recerca per conèixer en profunditat la situació i les problemàtiques del sector, que aplega unes 2.000 persones. Aquest pas seria previ “a la planificació d’una estratègia d’actuació que permeti demanar al govern espanyol un estatus especials per als fronterers”.\nPer facilitar la comunicació entre els interessats s’ha obert un correu electrònic de contacte: fronterers@yahoo.es, des d’on es pot sol•licitar informació. En breu s’obrirà un bloc com a eina d’informació i treball per estudiar els temes laborals, fiscals, socials, que preocupen al col•lectiu. També es disposarà d’una plataforma informativa “a l’hora que mantenir els lligams amb tots els partits polítics de la ciutat i el centre d’assessorament transfronterer”.\nLa propera reunió de l’entitat tindrà lloc dimecres 4 de juny, a les 21:00 hores, a la sala polivalent del Centre Cívic de la Seu d'Urgell. Tots els fronterers de la Seu i comarca estan convidats a participar-hi.